[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.9.2008

COM(2008) 547 τελικό

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006[1] προβλέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω μηχανισμού ευελιξίας, εντός του ετήσιου ανώτατου ορίου των 500 εκατομμυρίων EUR, πέραν των ποσών για τους αντίστοιχους τομείς του δημοσιονομικού πλαισίου. Οι κανόνες επιλεξιμότητας για τις συνεισφορές από το Ταμείο θεσπίζονται στον κανονισμό (ΕΚ) αριθ. 1927/2006[2] του Ευρωπαϊκού Κοινοβουλίου και του Συμβουλίου.

Οι υπηρεσίες της Επιτροπής προέβησαν σε εμπεριστατωμένη εξέταση των αιτήσεων που υποβλήθηκαν από την Ισπανία και τη Λιθουανία σύμφωνα με τον κανονισμό (ΕΚ) αριθ. 1927/2006, και ιδίως τα άρθρα 2, 3, 4, 5 και 6.

Τα σημαντικότερα στοιχεία των αξιολογήσεων συνοψίζονται ως εξής:

Υπόθεση EGF/2008/02/ES/Delphi

1. Η αίτηση υποβλήθηκε από τις ισπανικές αρχές στην Επιτροπή στις 6 Φεβρουαρίου 2008. Βασιζόταν στα ειδικά κριτήρια παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006 και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του κανονισμού αυτού.

2. Η αίτηση αφορά 1 589 απολύσεις, από τις οποίες 1 521 έγιναν από την επιχείρηση Delphi Automotive Systems España, S.L.U. (αναφέρεται στο εξής ως «Delphi») στο Puerto Real, στον κόλπο του Cadiz της Ανδαλουσίας (Ισπανία), μια επιχείρηση κατασκευής εξαρτημάτων για την αυτοκινητοβιομηχανία που ανήκει στην Delphi Automotive Systems Holding Inc. των ΗΠΑ, με έδρα στην Troy – Michigan, και 68 από προμηθευτές της Delphi κατά τη διάρκεια της τετράμηνης περιόδου αναφοράς που προβλέπεται στο άρθρο 2 στοιχείο α) του κανονισμού (ΕΚ) αριθ. 1927/2006, από τις 31 Ιουλίου 2007 έως τις 30 Νοεμβρίου 2007.

Στην περίπτωση της Delphi, η παραγωγή των εξαρτημάτων αυτοκινήτων θα μεταφερθεί στη ζώνη ελευθέρων συναλλαγών της Ταγγέρης (Μαρόκο). Η πράξη αυτή επισημοποιήθηκε με μνημόνιο συμφωνίας που υπεγράφη μια μέρα μετά το κλείσιμο του εργοστασίου της Delphi στο Puerto Real μεταξύ της Delphi (ΗΠΑ) και της κυβέρνησης του Μαρόκου, η οποία προβλέπει την επέκταση των εγκαταστάσεων παραγωγής στην Ταγγέρη με επένδυση ύψους 27 εκατομμυρίων EUR και αύξηση του προσωπικού κατά 3 000 εργαζόμενους.

3. Η ανάλυση της σχέσης μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου βασίζεται στις ακόλουθες πληροφορίες. Η Ισπανία αναφέρει ότι οι απολύσεις είναι αποτέλεσμα της τάσης που παρατηρείται σε κράτη μέλη της Κοινότητας να μεταφέρουν μέρος της παραγωγής τους σε τρίτες χώρες. Στη συγκεκριμένη περίπτωση της μετεγκατάστασης στη Βόρεια Αφρική, η Ισπανία επισημαίνει ότι αυτή οφείλεται στις διαφορές του εργασιακού και του περιβαλλοντικού κόστους, στην ύπαρξη φορολογικών πλεονεκτημάτων και ειδικών καθεστώτων για τις ξένες επενδύσεις και στην εγγύτητα με την αγορά της ΕΕ.

Επιπλέον, η Ισπανία αναφέρει ότι, σύμφωνα με στοιχεία του Διεθνούς Οργανισμού Κατασκευαστών Αυτοκινήτων (OICA), το μερίδιο της Κοινότητας στην παγκόσμια παραγωγή αυτοκινήτων μειώθηκε από 30,6% το 2001 για την ΕΕ-15 σε 26,9% το 2006 για την ΕΕ-25, παρά τη διεύρυνση της ΕΕ. Ο τομέας της παραγωγής εξαρτημάτων επηρεάζεται από αυτές τις διαρθρωτικές αλλαγές στη μορφή του εμπορίου όσον αφορά την παραγωγή αυτοκινήτων οχημάτων. Επιπλέον, σύμφωνα με το κράτος μέλος που υπέβαλε τη σχετική αίτηση, οι εισαγωγές εξαρτημάτων αυτοκινήτων από τρίτες χώρες στην ΕΕ-15, όπως καταγράφεται στη βάση δεδομένων του Ολοκληρωμένου Δασμολογίου των Ευρωπαϊκών Κοινοτήτων (TARIC[3]), αυξήθηκαν κατά 29% από το 2002 μέχρι το 2006.

4. Οι ισπανικές αρχές ισχυρίζονται ότι το κλείσιμο του εργοστασίου της Delphi στο Puerto Real δεν μπορούσε να είχε προβλεφθεί δεδομένου ότι το πιο πρόσφατο βιομηχανικό πρόγραμμα[4] της Delphi κάλυπτε την περίοδο μέχρι τις 31 Δεκεμβρίου 2010 και οι συμβάσεις ίσχυαν μέχρι το 2012. Οι ισπανικές αρχές επιβεβαίωσαν ότι οι 68 εργαζόμενοι που απολύθηκαν από τις επιχειρήσεις προμήθειας, εργάζονταν είτε στο εργοστάσιο της Delphi είτε στη γύρω περιοχή και ότι τα συγκεκριμένα προϊόντα ή οι υπηρεσίες αποτελούσαν εισροές για την παραγωγή της Delphi. Η ίδια η Delphi απέλυσε 1 521 εργαζόμενους. Η Ανδαλουσία, όπου είναι εγκατεστημένη η Delphi, είναι η αυτόνομη περιφέρεια με το δεύτερο υψηλότερο ποσοστό ανεργίας στην Ισπανία. Το πρώτο τρίμηνο του 2007, το ποσοστό ανεργίας (ως ποσοστό % του ενεργού πληθυσμού) έφθασε σε 8,47 % για την Ισπανία, 12,51 % για την Ανδαλουσία και 14,82 % για την επαρχία του Cadiz. Λόγω της παύσης λειτουργίας του εργοστασίου της Delphi στα τέλη του Ιουλίου 2007, ο αριθμός των εγγεγραμμένων ανέργων στο βιομηχανικό τομέα αυξήθηκε κατά 1 449 άτομα ήτοι 19,4 % από τον Ιούλιο μέχρι τον Αύγουστο του 2007.

Κατά συνέπεια, υπ' αυτές τις συνθήκες, οι απολύσεις μπορεί να θεωρηθεί ότι έχουν σοβαρές αρνητικές επιπτώσεις στην τοπική οικονομία του Puerto Real στην Ανδαλουσία.

5. Όσον αφορά την πλήρωση των κριτηρίων που θεσπίζονται στο άρθρο 6 του κανονισμού (ΕΚ) αριθ. 1927/2006, στην αίτηση αναφέρονται τα ακόλουθα στοιχεία: η Ισπανία επιβεβαίωσε ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων, διαβεβαίωσε δε ότι οι συγκεκριμένες δράσεις παρέχουν στήριξη σε μεμονωμένους εργαζομένους και δεν χρησιμοποιούνται για την αναδιάρθρωση επιχειρήσεων ή τομέων. Οι ισπανικές αρχές επιβεβαίωσαν ότι οι επιλέξιμες δράσεις δεν λαμβάνουν συνδρομή από άλλα κοινοτικά χρηματοδοτικά μέσα.

Συνεπώς, για τους προαναφερθέντες λόγους, προτείνεται να γίνει δεκτή η αίτηση EGF/2008/02/ES/Delphi που υποβλήθηκε από την Ισπανία σχετικά με τις απολύσεις από την Delphi και της εταιρείες προμήθειας της επιχείρησης αυτής, καθώς παρασχέθηκαν αποδείξεις ότι αυτές οι απολύσεις απορρέουν από μεγάλες διαρθρωτικές αλλαγές στη μορφή του παγκόσμιου εμπορίου που οδήγησαν σε σοβαρή οικονομική αναστάτωση, η οποία επηρεάζει την τοπική οικονομία. Προτείνεται συντονισμένη δέσμη επιλέξιμων εξατομικευμένων υπηρεσιών για ποσό 20 943 557 EUR εκ του οποίου η αιτούμενη συνεισφορά του ΕΤΠ ανέρχεται σε 10 471 778 EUR.

Υπόθεση EGF/2008/03/LT/Alytaus Tekstile

1. Η αίτηση υποβλήθηκε στην Επιτροπή από τις λιθουανικές αρχές στις 8 Μαΐου 2008. Βασιζόταν στα ειδικά κριτήρια παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006 και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του κανονισμού αυτού.

2. Η αίτηση αφορά 1 089 απολύσεις μετά το κλείσιμο της κλωστοϋφαντουργικής εταιρείας Alytaus Tekstile, κατά τη διάρκεια της τετράμηνης περιόδου αναφοράς που προβλέπεται στο άρθρο 2 στοιχείο α) του κανονισμού (ΕΚ) αριθ. 1927/2006, από τις 30 Οκτωβρίου 2007 έως τις 29 Φεβρουαρίου 2008.

3. Η ανάλυση της σχέσης μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου βασίζεται στις ακόλουθες πληροφορίες: η Λιθουανία ισχυρίζεται ότι οι απολύσεις είναι αποτέλεσμα της γενικής μετατόπισης της παγκόσμιας παραγωγής κλωστοϋφαντουργικών προϊόντων και ειδών ένδυσης προς ασιατικές χώρες χαμηλότερου κόστους, και ιδίως την Κίνα. Πριν την προσχώρησή της στην ΕΕ, οι εξαγωγές κλωστοϋφαντουργικών προϊόντων της Λιθουανίας προορίζονταν κυρίως για κράτη μέλη της Κοινότητας. Ωστόσο, μετά τη λήξη της συμφωνίας πολυϊνών (ΣΠΙ) την 1η Ιανουαρίου 2005, η Λιθουανία αντιμετώπισε μεγαλύτερο ανταγωνισμό από χώρες εκτός της Κοινότητας, και ιδίως ασιατικές χώρες χαμηλού κόστους παραγωγής.

4. Στην αίτηση χρησιμοποιούνται στατιστικές εμπορίου του Παγκόσμιου Οργανισμού Εμπορίου (ΠΟΕ) και της EUROSTAT που δείχνουν την αύξηση – από το 2000 μέχρι το 2006 – των εισαγωγών κλωστοϋφαντουργικών προϊόντων και ειδών ένδυσης στην Κοινότητα και τις επιπτώσεις τους στις ενδοκοινοτικές συναλλαγές.

Μετά τη λήξη της συμφωνίας πολυϊνών του ΠΟΕ και την επακόλουθη κατάργηση των ποσοτικών περιορισμών στις εισαγωγές κλωστοϋφαντουργικών προϊόντων και ειδών ένδυσης, οι εισαγωγές κινεζικών προϊόντων στην ΕΕ-25 σχεδόν διπλασιάστηκαν, από 11,8 δισεκατ. EUR το 2000 σε 22,9 δισεκατ. EUR το 2005. Το συγκριτικό πλεονέκτημα των περισσότερων ασιατικών χωρών έγκειται στο χαμηλότερο κόστος παραγωγής: το μέσο κόστος κλώσης και ύφανσης ενός τόνου νήματος από βαμβάκι στην Alytaus Tekstilė πριν το κλείσιμό της ήταν 160 EUR, έναντι 40 EUR στην Κίνα. Οι λιθουανικές αρχές αναφέρουν ότι, από το 2000 μέχρι το 2006, ο όγκος του ενδοκοινοτικού εμπορίου σε βαμβακερά νήματα και υφάσματα μειώθηκε κατά 50% σε ποσότητα, ενώ οι εισαγωγές από την Κίνα αυξήθηκαν κατά 115%. Αυτές οι σημαντικές αλλαγές στη μορφή του παγκοσμίου εμπορίου είχαν σοβαρές αρνητικές επιπτώσεις σε επιχειρήσεις όπως η Alytaus Tekstilė, που δραστηριοποιούνται στα χαμηλότερης αξίας τμήματα της αγοράς.

5. Σε σχετικούς όρους, η Λιθουανία έχει τη μεγαλύτερη βιομηχανία κλωστοϋφαντουργίας και ειδών ένδυσης των νέων κρατών μελών. Το 2006, η συμμετοχή των τομέων ειδών κλωστοϋφαντουργίας και δέρματος στην προστιθέμενη αξία που παράγει η εγχώρια μεταποιητική βιομηχανία ανήλθε σε 10,4%, ενώ οι τομείς αυτοί προσέφεραν απασχόληση στο 22,6% του εργατικού δυναμικού του συνόλου της μεταποιητικής βιομηχανίας Επιπλέον, η Λιθουανία έχει μικρή εγχώρια αγορά, γεγονός που εξηγεί γιατί σχεδόν το 80% της παραγωγής κλωστοϋφαντουργικών προϊόντων και ειδών ένδυσης προορίζεται για εξαγωγή. Το κλείσιμο της Alytaus Tekstile ήταν απρόβλεπτο καθώς αρκετοί μεγάλοι πελάτες της εταιρείας μετέφεραν τη χαμηλής προστιθέμενης αξίας παραγωγή τους σε ασιατικές χώρες και η εταιρεία βρέθηκε αντιμέτωπη με απροσδόκητες αυξήσεις του κόστους της ενέργειας.

6. Η περιοχή που θίγεται από τις απολύσεις είναι το σύνολο της επαρχίας Alytus, και ιδίως ο δήμος της πόλης Alytus όπου παρατηρείται ταχύτερη μείωση του πληθυσμού και χαμηλότερη αύξηση της απασχόλησης σε σχέση με το σύνολο της χώρας. Το σύνολο σχεδόν των 1 089 απολυθέντων εργαζομένων ζουν στην πόλη Alytus, όπου το μερίδιο των ανέργων στο σύνολο του πληθυσμού σε ηλικία εργασίας αυξήθηκε από 3% το Νοέμβριο του 2006 σε 3,9% το Νοέμβριο του 2007 (δηλ. μετά την πτώχευση της Alytaus Tekstilė), ενώ στο σύνολο της χώρας το αντίστοιχο ποσοστό μειώθηκε από 3,3% σε 2,9%.

Συνεπώς, η οικονομία της Λιθουανίας επηρεάστηκε σοβαρά από τον οξύτερο ανταγωνισμό μετά την ελευθέρωση του εμπορίου κλωστοϋφαντουργικών προϊόντων.

7. Όσον αφορά την πλήρωση των κριτηρίων που θεσπίζονται στο άρθρο 6 του κανονισμού (ΕΚ) αριθ. 1927/2006, στην αίτηση αναφέρονται τα ακόλουθα στοιχεία: η Λιθουανία επιβεβαίωσε ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων, διαβεβαίωσε δε ότι οι συγκεκριμένες δράσεις παρέχουν στήριξη σε μεμονωμένους εργαζομένους και δεν χρησιμοποιούνται για την αναδιάρθρωση επιχειρήσεων ή τομέων. Οι λιθουανικές αρχές επιβεβαίωσαν ότι οι επιλέξιμες δράσεις δεν λαμβάνουν ούτε πρόκειται να λάβουν συνδρομή από άλλα κοινοτικά χρηματοδοτικά μέσα.

Κατά συνέπεια, για τους προαναφερθέντες λόγους, προτείνεται να γίνει δεκτή η αίτηση EGF/2008/03/LT/Alytaus Tekstile που υποβλήθηκε από τη Λιθουανία σχετικά με τις απολύσεις που έγιναν μετά το κλείσιμο της μεταποιητικής εταιρείας Alytaus Tekstile, καθώς παρασχέθηκαν αποδείξεις ότι αυτές οι απολύσεις απορρέουν από μεγάλες διαρθρωτικές αλλαγές στη μορφή του παγκόσμιου εμπορίου που οδήγησαν σε σοβαρή οικονομική αναστάτωση, η οποία επηρεάζει την τοπική οικονομία. Προτείνεται συντονισμένη δέσμη επιλέξιμων εξατομικευμένων υπηρεσιών για ποσό 597 987 EUR, εκ του οποίου η αιτούμενη συνεισφορά του ΕΤΠ ανέρχεται σε 298 994 EUR.

Χρηματοδότηση

Ο συνολικός ετήσιος προϋπολογισμός που διαθέτει το Ευρωπαϊκό Ταμείο Προσαρμογής στην Παγκοσμιοποίηση ανέρχεται σε 500 εκατομμύρια EUR. Έχει ήδη κινητοποιηθεί ποσό ύψους 3 106 882 EUR για δύο αιτήσεις, και το ποσό που παραμένει διαθέσιμο ανέρχεται σε 496 893 118 EUR.

Η προτεινόμενη ενίσχυση της Επιτροπής στο πλαίσιο του Ταμείου βασίζεται στις πληροφορίες που διαβίβασαν οι αιτούσες χώρες.

Με βάση τις αιτήσεις στήριξης από το Ταμείο που υποβλήθηκαν από την Ισπανία στην οποία ο τομέας της αυτοκινητοβιομηχανίας επηρεάστηκε από τις απολύσεις που πραγματοποιήθηκαν από την Delphi και τους προμηθευτές της, και από τη Λιθουανία για τις απολύσεις που πραγματοποιήθηκαν στον τομέα της κλωστοϋφαντουργίας, οι συνολικές εκτιμήσεις των συντονισμένων δεσμών εξατομικευμένων υπηρεσιών που θα χρηματοδοτηθούν έχουν ως εξής:

Εξατομικευμένες υπηρεσίες που θα χρηματοδοτηθούν (σε EUR) |

Ισπανία: Delphi 02/2008 | 10 471 778 |

Λιθουανία: Alytaus Tekstile 03/2008 | 298 994 |

Σύνολο | 10 770 772 |

Μετά την εξέταση αυτών των αιτήσεων [5], και λαμβανομένου υπόψη του μέγιστου δυνατού ποσού επιδότησης από το Ταμείο που θεσπίζεται σύμφωνα με το άρθρο 10 του κανονισμού (ΕΚ) αριθ. 1927/2006, καθώς και των υφιστάμενων περιθωρίων για την εκ νέου διάθεση πιστώσεων, η Επιτροπή προτείνει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για συνολικό ποσό 10 770 772 EUR , το οποίο θα διατεθεί εντός του τομέα 1α του δημοσιονομικού πλαισίου.

Μετά τη διάθεση του ζητούμενου ποσού ενίσχυσης, θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του 2008 ποσοστό μεγαλύτερο από το 25% του μέγιστου ετήσιου ποσού του Ευρωπαϊκού Ταμείου Προσαρμογής στην Παγκοσμιοποίηση, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

Με την υποβολή της παρούσας πρότασης για τη χρησιμοποίηση του Ταμείου, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη να χρησιμοποιηθεί το Ταμείο και για το απαιτούμενο ποσό. Η Επιτροπή καλεί όποιο από τα δύο σκέλη της αρμόδιας για τον προϋπολογισμό αρχής καταλήξει πρώτο σε συμφωνία επί του σχεδίου πρότασης για τη χρησιμοποίηση του Ταμείου, στο κατάλληλο πολιτικό επίπεδο, να ενημερώσει το έτερο των σκελών και την Επιτροπή για τις προθέσεις του.

Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

Η Επιτροπή θα υποβάλει αίτηση μεταφοράς για να εγγραφούν στον προϋπολογισμό του 2008 ειδικές πιστώσεις ανάληψης υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση [6], και ιδίως το άρθρο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση [7], και ιδίως το άρθρο 12 παράγραφος 3,

την πρόταση της Επιτροπής [8],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (εφεξής το «Ταμείο») συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

(2) Η διοργανική συμφωνία της 17ης Μαΐου 2006 επιτρέπει την κινητοποίηση του Ταμείου εντός του ανώτατου ορίου των 500 εκατομμυρίων EUR.

(3) Στις 6 Φεβρουαρίου 2008, η Ισπανία υπέβαλε αίτηση χρησιμοποίησης του Ταμείου λόγω απολύσεων στον τομέα της αυτοκινητοβιομηχανίας, και συγκεκριμένα για τους εργαζόμενους που απολύθηκαν από την Delphi. Η αίτηση είναι σύμφωνη με τις απαιτήσεις για τον καθορισμό του ύψους των χρηματοδοτικών συνεισφορών που προβλέπονται στο άρθρο 10 του κανονισμού (ΕΚ) αριθ. 1927/2006.

(4) Στις 8 Μαΐου 2008, η Λιθουανία υπέβαλε αίτηση χρησιμοποίησης του Ταμείου λόγω απολύσεων στον τομέα της κλωστοϋφαντουργίας, και συγκεκριμένα για τους εργαζόμενους που απολύθηκαν λόγω της παύσης λειτουργίας της επιχείρησης Alytaus Tekstile. Η αίτηση είναι σύμφωνη με τις απαιτήσεις για τον καθορισμό του ύψους των χρηματοδοτικών συνεισφορών που προβλέπονται στο άρθρο 10 του κανονισμού (ΕΚ) αριθ. 1927/2006.

(5) Επομένως, πρέπει να κινητοποιηθεί το Ταμείο για τη χορήγηση της χρηματοδοτικής συνεισφοράς για τις δύο αιτήσεις,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2008, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για να παράσχει το ποσό των 10 770 772 EUR σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Κωδικός TARIC 8708 «Μέρη και εξαρτήματα των αυτοκινήτων οχημάτων».

[4] Expediente de Regulación de Empleo (ERE) Resolución Junta de Andalucía E.R.E. 33/2005, acta final 25 noviembre, http://usodelphi.es/httpdocs/Seccion%20Sindical/ERE.htm.

[5] Ανακοινώσεις στην Επιτροπή σχετικά με αίτηση για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση που υποβλήθηκε από την Ισπανία για την υπόθεση Delphi (SEC(2008) 2307) και τη Λιθουανία για την υπόθεση Alytaus (SEC(2008) 2369), στις οποίες παρουσιάζεται η ανάλυση των αιτήσεων αυτών από την Επιτροπή.

[6] ΕΕ C 139 της 14.6.2006, σ. 1.

[7] ΕΕ L 406 της 30.12.2006, σ. 1.

[8] ΕΕ C […], […], σ. […].